**Költségalapon meghatározott lakbérű lakáshoz juttatás**

**(pályázatos bérlakás)**

**Ügyleírás:**

Költségalapon meghatározott lakbérű bérlakásra pályázatot jogosultak benyújtani azok a nagykorú állampolgárok, állandó tartózkodásra jogosító személyi igazolvánnyal rendelkező bevándoroltak, valamint a magyar hatóságok által menekültként elismert személyek, akik:

1. egy éve paksi lakóhellyel vagy egy éve paksi munkahellyel rendelkeznek, és
2. nincs lakóingatlan a pályázó és a vele együtt költözők tulajdonában, vagy kizárólag olyan lakóingatlannal rendelkeznek, amelyben a kérelmezőn és a vele együtt költöző családtagokon kívül harmadik személy is tulajdoni hányaddal rendelkezik, vagy az érintett ingatlan haszonélvezeti joggal terhelt.

*(Költségalapon meghatározott lakbérű bérlakásnak minősül az a lakás, amelynek lakbére úgy kerül megállapításra, hogy az fedezze az adott bérlakás üzemeltetésének, fenntartásának, felújításának költségeit.)*

Üres, beköltözhető bérlakás esetén a polgármester a pályázati hirdetményt és adatlapot a helyben szokásos módon közzéteszi. A pályázatokat a Polgármesteri Hivatal fogadja és a pályázati határidő lejártát követően döntésre előkészíti. A lakás bérleti jogának odaítéléséről a polgármester dönt az általa működtetett szakmai bizottság javaslatának figyelembevételével.

Költségalapon meghatározott lakbérű önkormányzati bérlakásra vonatkozó bérleti jogosultság legfeljebb öt évre szól. Ezen belül a bérleti szerződés évente - legfeljebb egy éves időtartamra - köthető.

*[Nem köthető bérleti szerződés a korábbi bérlővel és vele együtt költöző nagykorú családtagokkal az önkormányzat rendeletében meghatározott leghosszabb bérleti időtartamot (7 évet) meghaladóan. Továbbá nem köthető bérleti szerződés azzal a bérlővel és vele együtt költöző nagykorú családtagjaival, akiknek az előző bérleti szerződése nekik felróható okból szűnt meg.* *Az egyes önkormányzati tulajdonú bérlakásokban bérlőként vagy együtt költöző nagykorú családtagként eltöltött időt össze kell számítani.]*

**Hatáskörrel és illetékességgel rendelkező szerv:**

Paks Város Polgármestere

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Pályázat költségalapon meghatározott lakbérű lakás bérleti jogviszonyára” elnevezésű nyomtatvány.

**A kérelemhez csatolandó mellékletek:**

1. a kérelmező és együttköltöző családtagjai 30 napnál nem régebbi jövedelem igazolásai
2. a „Jövedelem és vagyonnyilatkozat” elnevezésű nyomtatvány

**Eljárás illeték:**

Az eljárás költség- és illetékmentes.

**Jogszabályi háttér:**

Paks Város Önkormányzata Képviselő-testületének a lakások és helyiségek bérletéről szóló 5/2015. (II. 13.) önkormányzati rendelete

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény

A Polgári Törvénykönyvről szóló 2013. évi V. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-549

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00